《仲秋十二夜戴公纶何龙友过宿小楼》
明代·李孙宸

楼前一雨过虚堂，忽有凉飔洒客裳。抱病经时人事减，因君此客野情长。

渐怜蟾影分秋色，愁听砧声捣夜霜。坐久天河浑欲曙，惊呼早雁不成行。

作者简介：明广东香山人，字伯襄。万历四十一年进士。教习庶吉士。崇祯间官至南京礼部尚书。性孝友廉介。诗祖《三百篇》，书法祖魏晋，草篆隶楷皆工。有《建霞楼集》。